runetrust/blame-folketinget-dk huggingface dataset:
Erling Bonnesen (V), 2014-01-21:
Tak for kvitteringen for, at vi er enige om, at vi har en meget høj dyrevelfærdsmæssig standard her i Danmark.
Jeg kan godt forstå, at fødevareministeren har behov for at tale om noget lidt andet.
I forhold til overimplementering kan man bare slå op i papirerne og læse, der står det klokkeklart.
Den sidste bemærkning, jeg har her og nu i min sidste runde, er, at når det står i regeringens eget lovforslag, at det koster erhvervet 314 mio. kr. ekstra, uden at det får kompensation, og når fødevareministeren selv har sagt til citat flere steder, at så skal der kompenseres på anden måde, så mangler vi altså at se forslagene til den kompensation.
Ellers ender det her jo som en løftebrudssag for den nye fødevareminister, og det ville da være ærgerligt
både for ministeren, men bestemt også for erhvervet.
Så lad os få kompensationen for de 314 mio. kr. på plads.
Hvor er den?
Dan Jørgensen (S), 2014-01-21:
Det vil vi selvfølgelig være opmærksom på, og det er også sådan, at har man meddelt tilladelser før ikrafttrædelsesdatoen, er det til de tilladelser, der gælder, og de skal så ikke behandles efter de nye regler.
Charlotte Dyremose (KF), 2014-01-21:
Fra konservativ side er vi jo meget enige med ministeren i, at vi godt må være mere ambitiøse på dyrevelfærdsområdet i Danmark.
Det er jo også derfor, vi er enige i de anbefalinger, der ligger i rapporten, og at vi gerne ser, at lovforslaget her kommer igennem.
Derfor vil jeg godt spørge ministeren helt konkret, om ministeren vil se til, at det her forslag ikke kommer til at få særlig hårde konsekvenser for enkelte landmænd, der f.eks. allerede har projekteret nye anlæg, som vil falde for den meget stramme tidsfrist, som ministeren lægger op til her.
Dan Jørgensen (S), 2014-01-21:
Hr. Erling Bonnesen taler om kompensation.
Jeg har aldrig talt om kompensation, jeg har talt om at finde en balance, og hvis det er, hr. Erling Bonnesen endelig vil finde en balance, kan vi jo bare sige, at regeringen lige har fremlagt en vækstplan, som altså ifølge erhvervet selv kan føre til op til 25.000 jobs.
De mener ikke, at det forslag, vi her har fremsat, vil koste 25.000 jobs.
Det gør de selvfølgelig ikke, så det er en lidt forvrøvlet diskussion.
Så taler hr. Erling Bonnesen om en overimplementering.
Nej, det er altså ikke overimplementering af en lovgivning, når man har et højere ambitionsniveau, end andre lande har.
Hvis man ikke vil have det, vil det jo altså betyde, at vi f.eks. skal til at tillade fois gras-produktion i Danmark, og at vi ikke kan forbyde pesticider, som går i vores grundvand.
Det må man jo så også mene er overimplementering.
Henning Hyllested (EL), 2014-01-21:
Nej, det vil han ikke erkende.
Hvornår man indleder et lærlingeforhold, er der jo meget stor forskel på, og jeg kan ikke se, at det her gør nogen særlig forskel.
Jeg har ingen problemer med, at der i sådan en situation måske bliver lavet en dispensation, eller hvad ved jeg.
Men altså, det vil jeg slet ikke begynde at rode mig ind i nu.
Grundlæggende mener jeg jo, at beslutningsforslaget er et dårligt forslag.
Der kan ligge mange gode elementer i en øvelsesordning, og som hr. Karsten Nonbo selv var inde på, måtte vi jo prøve at udvikle den, og vi har jo fået nogle positive tilkendegivelser om, at det kunne man så snakke om.
Jeg siger bare: Jamen hvorfor så ikke starte det fra 18 år?
Jeg tror ikke, at baggrunden for beslutningsforslaget om at sænke grænsen til 17 år er af hensyn til lærlinge. Det tror jeg faktisk ikke det er.
Karsten Nonbo (V), 2014-01-21:
Jeg mener at kunne huske, at Enhedslisten går meget ind for lærlinge og unge arbejdere og en hel masse.
Kan hr. Henning Hyllested ikke se, at det sætter store begrænsninger for elektrikerlærlinge, for blikkenslagerlærlinge, som skal sendes ud at reparere et eller andet, og som skal lære at stå på egne ben, at nu skal han pludselig vente et år mere; mekanikerlærlingen, der ikke må afprøve den bil, han har repareret, før han bliver 19 år.
Nej, det tror jeg egentlig ikke han har.
Jeg tror, de er kommet ret spontant, for hr. Henning Hyllested plejer at tænke sig nogenlunde om.
Vil hr. Henning Hyllested ikke erkende, at det har han glemt her?
Henning Hyllested (EL), 2014-01-21:
Umiddelbart må man jo beundre den ihærdighed, som forslagsstillerne lægger for dagen, når det gælder om at sænke aldersgrænsen for at få lov til f.eks. at køre knallert og bil, og der er jo også her tale om, som det er bemærket, en genfremsættelse af et forslag, vi tidligere har behandlet.
Jeg vil sige, at jeg ikke mener at kunne konstatere, at der er sket noget særlig nyt, siden vi sidst behandlede det, så vores indstilling er sådan set den samme.
Det er, at det her er vi for så vidt lodret imod.
Jeg kan tilslutte mig mange af de bemærkninger, som SF's ordfører kom med i ordførertalen.
Det er jo ikke, fordi vi har noget imod, at man etablerer en eller anden form for øvelseskørsel.
Det kan være vældig fornuftigt i forhold til folk, der nyerhverver deres kørekort, især når vi snakker om unge mennesker, som jo optræder – det ved vi alle sammen – meget ofte i ulykkesstatistikkerne, også mere end deres andel af befolkningen i virkeligheden berettiger til.
Hr. Tom Behnke var på et tidspunkt inde at sige, at nu måtte vi jo så, og det var det, som han ligesom havde fået ud af ministerens bemærkninger, prøve at få en dansk ordning.
Ja, en dansk ordning kunne jo også være, at vi etablerer øvelseskørsel, men det gør vi fra det 18. år.
Man kunne bare beholde den nuværende grænse og så lave en øvelsesordning.
Det ville alt andet lige, så vidt jeg kan få øje på, betyde en højnelse af trafiksikkerheden, fordi der er vældig gode elementer i at have en eller anden form for øvelseskørselsordning.
Men hvorfor det skal hænge sammen med, at man absolut også skal sænke aldersgrænsen for at erhverve kørekort, kan jeg ikke forstå.
Så synes jeg også, at tvivlen bør komme sådan en som mig til gode.
Jeg kan konstatere, at hr. Karsten Nonbo på talerstolen jo trods alt giver udtryk for en vis tvivl om, hvad en erfaren person er.
Jeg synes også, at det er et meget, meget luftigt begreb, og så kan man jo godt henvise til, at tyskerne har fundet ud af en ordning, javel, javel.
Men jeg synes, at det er et meget luftigt begreb, og hvordan kontrollerer man det?
Hr. Karsten Nonbo snakker om, at den erfarne bilist ved siden af har et moralsk ansvar, og det er jo ikke noget, man kan dømmes for – det går jeg ikke ud fra – og hvordan skal politiet overhovedet sætte ind over for de her ting?
Jeg synes, at det er et dårligt forslag, og jeg er ikke enig i den imødekommenhed, som der ligger fra ministerens og fra Socialdemokratiets side i forhold til det her beslutningsforslag.
Det betyder alt andet lige, at der kommer flere unge mennesker på vejen, og jeg kan ikke se, at det har nogen som helst gavnlig virkning på forsøget på at bringe ulykkestallet ned i forhold til de unge mennesker.
Jeg lægger også mærke til, at der jo ikke er støtte og opbakning til det her hverken fra politiet eller fra Rådet for Sikker Trafik, så også af den grund er vi imod det her beslutningsforslag.
Karina Lorentzen Dehnhardt (SF), 2014-01-21:
Vi har jo også sagt, at vi ikke er afvisende over for at kigge på, hvilke erfaringer der er i andre lande, herunder Tyskland, men det kunne jo også godt være, at der er andre lande, der har andre erfaringer, som kunne bidrage til det samme resultat, nemlig at få færre ulykker, hvor unge er indblandet.
Derfor er det da godt, at vi kigger os grundigt om i verden efter det og ikke bare isoleret tager en enkel rapport fra et land og siger, at det er det, der skal gøre sig gældende i Danmark.
Jeg synes, at hr. Kim Christiansen må anerkende, at vi faktisk har lavet den åbning, at vi kommer til at undersøge det her nærmere.
Men SF er ikke enig i, at vi skal have kørekort til 17-årige.
Kim Christiansen (DF), 2014-01-21:
Heller ikke hvis det kom nede fra EU?
Det er det ene spørgsmål.
Det andet er i forhold det, som jeg tror fru Karina Lorentzen Dehnhardt også sagde noget om, nemlig at vi skulle vente på, at der kom nogle ordentlige erfaringer med det her fra udlandet.
Der ligger altså en rapport fra Tyskland, som viser, at de har nedbragt ulykker med unge mennesker i trafikken med 20 pct.
Det er dog, synes jeg, en ganske fin rapport at læne sig op ad.
Det er glimrende erfaringer, og dem synes jeg godt vi kunne tage til os i Danmark.
Karina Lorentzen Dehnhardt (SF), 2014-01-21:
Jeg anerkender jo, at der er nogle steder, hvor EU kommer ind over, og jeg tror, at hr. Kim Christiansen vil dele min holdning, nemlig at vi der, hvor vi kan, i hvert fald skal sørge for at få lavet de ordninger, som vi politisk ønsker i Danmark.
Og det her er ikke en ordning, jeg og SF politisk ønsker på nuværende tidspunkt.
Kim Christiansen (DF), 2014-01-21:
Tak for det.
Det er lidt til fru Karina Lorentzen Dehnhardts argumentation, som jeg tror lød nogenlunde i retning af, at man skal lave noget ud fra danske forhold.
Jeg skal gøre opmærksom på, at i den tid, jeg har siddet i Folketinget, har vi jo implementeret både det andet og det tredje kørekortdirektiv, og det er altså vedtaget nede i EU.
Så den del af det hylder fru Karina Lorentzen Dehnhardt tilsyneladende.
Det kan godt tilpasses danske forhold.
Det her er jo så dansk, som det kan blive.
Vi læner os bare op ad nogle gode erfaringer fra udlandet.
Karina Lorentzen Dehnhardt (SF), 2014-01-21:
Jeg vil ikke afvise, at holdningsbearbejdningen også kan gå den anden vej, og at der kan komme noget fornuftigt ud af det, men det ændrer sådan set ikke ved mit principielle synspunkt om, at jeg ikke synes, at 17-årige skal have kørekort.
Søren Pind (V), 2014-01-21:
Vi bad ved den her konflikts start om, at regeringen i samarbejde med Center for Militære Studier analyserede, på hvilken måde Vesten kunne påvirke den her konflikt, og på hvilke specifikke måder Danmark kunne bidrage.
Det afviste regeringen blankt.
Og det er jo det, der får mig til at sige: Jeg er ikke en militærstrateg; jeg kan pege på masser af muligheder: sikrede korridorer, flyforbud, levering af våben til oprørere, hvilket vi har nævnt.
Alt det kan jeg jo sagtens stå og sige, men jeg har ikke militærfagligt belæg for at sige, at det er den kurs, man skal følge, og derfor har vi konstant opfordret regeringen til at få foretaget de her analyser.
Det har regeringen afvist.
Regeringen har i stedet for sammen med store dele af Vesten ført en passiv politik, og derfor må man jo tage konsekvensen af den udvikling, som er sket.
John Dyrby Paulsen (S), 2014-01-21:
Jeg tror ikke, at der er nogen her – og slet ikke i regeringen – der ikke vil påtage sig ansvaret for den politik, der er valgt.
Nu bad hr. Søren Pind mig om at finde nogle citater, og det vil jeg meget gerne gøre.
Hr. Søren Pind sagde dengang til Jyllands-Posten, tror jeg det var: Hvis der er brugt nervegas – altså i Syrien – er det uacceptabelt, og det internationale samfund må gøre noget. Vi kan ikke bare se på.
Men når han direkte skulle forholde sig til, hvad Vesten burde gøre, sagde hr. Søren Pind dengang: Jeg er ikke militærstrateg, men man må gøre noget, og man må gøre, hvad man kan, for at standse det her.
Det sidste er jeg jo ikke uenig i, men det virker som en lidt let omgang at sige, at nogle må gøre noget, uden at forholde sig til, hvad det konkret var – på daværende tidspunkt, vil jeg sige til hr. Søren Pind; det handler ikke om, hvad man skulle have gjort for 1½ eller 2 år siden, men på daværende tidspunkt.
Og det er jo derfor, jeg er sådan lidt interesseret i, når hr. Søren Pind beder regeringen om at komme med en strategi og en holdning til, hvad man konkret skal gøre, at bede hr. Søren Pind om at gøre rede for, hvad det er, hr. Søren Pind mener, når han mener, at nogle bør gøre noget.
Henning Hyllested (EL), 2014-01-21:
Om mestersvenden skal køre sammen med lærlingen fra 17 år eller fra 18 år er vist ligegyldigt.
Det betyder under alle omstændigheder en væsentlig omkostningsforøgelse for det pågældende autoværksted, at svenden pludselig skal bruge tid på at ligge og køre sammen med lærlingen.
Det er jo lige meget, om det er fra 17 år eller fra 18 år, vil jeg sige til hr. Karsten Nonbo.
Søren Pind (V), 2014-01-21:
Det er normalt vane her i Folketingssalen, når man hævder, at nogle har haft nogle bestemte synspunkter, at man bringer nogle citater, som illustrerer det synspunkt, med en direkte henvisning.
Det undrer mig ikke, at hr. John Dyrby Paulsen ikke gør det.
Det, Venstre bl.a. påpegede, var, at den danske regering på det tidspunkt burde understøtte f.eks. Frankrigs og Storbritanniens ønske om at levere våben til de moderate oprørere.
Det var vi ganske klart ude at melde; det ønskede regeringen ikke.
Tværtimod troede regeringen på opretholdelsen af våbenembargoen i Syrien, som nu har ført til, at de moderate oprørere er hårdt presset, både af islamister og af Assads styre.
Det er blot ét af mange eksempler, man kunne nævne, på en anden linje, regeringen har valgt som udtryk for en passiv udenrigspolitik i præcis den her sammenhæng.
Og her må regeringen påtage sig ansvaret for den politik, man selv har valgt, til forskel fra den, man har fravalgt.
John Dyrby Paulsen (S), 2014-01-21:
Tak, og tak til hr. Søren Pind for indlægget, som jo åbner mange spændende perspektiver.
Med hensyn til Syrien vil jeg sige, at det kan være, at jeg husker fejl med hensyn til hr. Søren Pinds egen involvering i den debat, men det forekommer mig, at hr. Søren Pind havde den holdning, at nogle måtte gøre et eller andet i Syrien.
Og jeg vil bare høre, om hr. Søren Pind i mellemtiden er blevet klogere og nu kan delagtiggøre os i, hvem det var, der eventuelt skulle have gjort noget, og hvad de eventuelt skulle have gjort på daværende tidspunkt.
Leif Mikkelsen (LA), 2014-01-21:
Tak for det.
Jeg synes, det er yderst betryggende at høre, at vi har en justitsminister, der er god til at køre bil – også efter hendes egen mening.
Det er dejligt, for det er hende, der står for lovgivningen om det, så det er meget betryggende.
Man kan bare se på forsikringsselskabernes præmiefastsættelse.
Her har man et klart billede af, at præcis de unge mennesker er en særlig gruppe i den sammenhæng, og at man vurderer, at der er tale om en større risiko, større fare.
Så der er god grund til alvorligt at tale om, hvorvidt vi kan gøre noget ved det, ja.
Så kommer der her et forslag, som jo i øvrigt – det vil jeg gerne understrege – alene handler om en forsøgsordning, hvor man siger: Lad os dog forsøge, om vi i en periode kan se et resultat af at gøre det anderledes end bare at køre videre og fortsat have den der tilbagevendende problemstilling om, at unge nye trafikanter altså er mere farlige, fordi de ikke tænker sig om, og fordi de ikke får en advarsel under kørslen om, at de skal tænke sig om.
For ofte er det jo farten, der gør, at man kommer galt af sted, eller fordi man skal vise sig, eller hvad det nu er, der fører til det.
I hvert fald er der belæg for at konstatere, at unge mennesker er skyld i flere alvorlige ulykker end andre aldersgrupper, og derfor vil det være godt, at personer fra en anden aldersgruppe påvirker dem.
Derfor synes jeg, at man alvorligt bør se på de resultater, der er andre steder på det her område, hvor man har sænket ulykkesfrekvensen blandt unge.
Nu er det jo muligt, at det kun bliver ved snakken og venligheden i dag, men der er jo i hvert fald markeret, som jeg aflæser det, et klart borgerligt flertal for i givet fald at gennemføre noget sådan.
Så er der ikke et flertal, der kan snakke det væk i misforstået venlighed og udsætte det gang på gang.
Så jeg ser frem til det tidspunkt, hvor det kan gennemføres som et forsøg.
Og dermed skal jeg bare sige, at Liberal Alliance synes, det er et godt forslag – det er også derfor, vi er medforslagsstillere.
Karsten Nonbo (V), 2014-01-21:
Jo, det er jo netop her, hvor det har en rigtig god effekt, fordi det jo er typisk, at lærlinge i starten nu kan komme ud et år tidligere sammen med svenden, både for at høste erfaringer ude på stedet, hvor han skal reparere, men han kan allerede starte med at være lærling på vejen derud og køre firmabilen.
Så der er mange gode fordele.
Jeg synes, at vi skal se konstruktivt på det her.
Det var egentlig også det, jeg hørte mellem linjerne, mellem tænderne på hr. Henning Hyllested.
Trine Bramsen (S), 2014-01-21:
Jeg ville da ønske, at hr. Tom Behnke også havde lyttet til min tale, hvor jeg bl.a. siger, at vi Socialdemokrater gerne vil undersøge mulighederne for at lave øveordninger nærmere, men at vi på nuværende tidspunkt ikke mener, at der er tilstrækkelig viden, et tilstrækkeligt vidensgrundlag, der gør, at vi kan bakke om det her forslag.
Men jeg siger udtrykkeligt i min tale, at vi gerne vil undersøge mulighederne for at lave øveordninger nærmere, og det synes jeg at vi skal gøre.
Tom Behnke (KF), 2014-01-21:
Altså, det er jo faktisk noget, der fungerer ude i den store verden, så hvis vi gør det lidt gelinde, kan vi vel også få det til at fungere i Danmark.
Det var sådan, jeg hørte ministerens tale, altså at nu finder vi lige ud af, hvordan vi kan lave en dansk model af det samme, og at den positive holdning faktisk var der.
Karsten Nonbo (V), 2014-01-21:
Nu håber jeg ikke, at ordføreren får problemer med sit bagland, når jeg kort og godt siger: Godt svaret, ordfører.
Trine Bramsen (S), 2014-01-21:
Jeg kan kun kvittere for, at hr. Karsten Nonbo er gavmild med de positive ord i dag.
Det er altid glædeligt, når vi kan have en god og konstruktiv debat.
Det, der er forskellen på de to forslag set ud fra mit perspektiv,
er, at der ligger en kørelæreruddannelse bag det forslag, vi diskuterede i december måned, og som handler om kørelæreruddannelsen.
Det vil sige, at man altså skal uddannes kørelærer og dermed også tjekkes, hvad angår erfaring.
Derimod er der i dette forslag tale om, at en hvilken som helst med kørekort, der er udskrevet for mere 10 år siden, kan sætte sig ved siden af en ung og agere erfaren bilist.
Det synes jeg er en relevant forskel.
Men lad os diskutere det nærmere i udvalget.
Som sagt deler vi intentionen om, at færre unge bilister skal være involveret i uheld.
Karsten Nonbo (V), 2014-01-21:
Jeg synes også, at fru Trine Bramsen skal have nogle positive ord med på vejen for at vise fremkommelighed.
Jeg tror egentlig, jeg forsøgte at forklare det med erfarenhed, inden fru Trine Bramsen stillede spørgsmålene om, hvad erfarenhed osv. er.
Så der er altså noget, vi skal dyrke.
For er det ikke korrekt, at der i bemærkningerne til L 85 om kravene til kørelærere står om det med erfarenhed?
Jeg spurgte sådan set om det med at være en erfaren bilist, og om man ikke skal have kunnet køre i 5 år eller sådan noget lignende, altså have haft kørekort i 5 år.
Der svarede justitsministeren, og det er formentlig Justitsministeriet: Nej, det er ikke nødvendigt, man skal bare være 24 år, så er man erfaren, uanset om man lige har fået kørekort, for det er den menneskelige erfarenhed, der tæller der.
Men jeg synes, jeg lige ville påpege, at det problem er løst med det lovforslag.
Trine Bramsen (S), 2014-01-21:
Forslagsstillerne ønsker med dette forslag, at regeringen indfører en forsøgsordning, der giver 17-årige mulighed for at erhverve kørekort til bil, hvis de det første år kører sammen med en erfaren bilist.
Forslagsstillerne lægger med deres forslag op til, at forsøgsordningen skal vare i 3 år.
I øvrigt er beslutningsforslaget her en genfremsættelse af B 26, som blev behandlet i salen i december 2012.
Derfor vil flere af argumenterne imod en sådan ordning gå igen i min tale. Vi Socialdemokrater deler til fulde såvel intentionen som bekymringerne bag forslagsstillernes beslutningsforslag.
Der er alt for mange unge bilister, der er involveret i trafikulykker.
Der er alt for mange unge, der forårsager trafikulykker.
Det er forbundet med meget stor smerte, når helt unge trafikanter påfører sig selv eller andre skade.
Det ved alle os, der har været tæt på en sådan situation.
For en måned siden drøftede vi jo netop nogle af de forslag, der skal sikre en bedre uddannelse til vores nye trafikanter.
Det forslag drøftede vi her i salen, og så vidt jeg forstod på de øvrige partier, var der opbakning til den nye ordning.
Der er en række problemer forbundet med beslutningsforslaget om at tillade unge på 17 år at erhverve kørekort.
Det er bl.a. en forudsætning, at de kører med en erfaren bilist, men er man erfaren, blot fordi man har haft kørekort i 10 år?
Jeg kender masser på bare min egen alder, der har haft kørekort i mere end 10 år – de fik det som 18-årige – men her 15 år efter kun har begrænset praktisk erfaring bag et rat, men masser af erfaring på en cykel.
Og hvad gør man med de unge, der ikke har erfarne bilister, de kan sidde ved siden af?
Desuden kan jeg frygte, at det halve kørekort frister unge til at køre på egen hånd, når den erfarne bilist ikke lige er tilgængelig.
Vi Socialdemokrater vil gerne undersøge mulighederne for at lave øveordninger nærmere, for som sagt deler vi til fulde intentionen om, at unge bilister skal blive bedre bilister.
Men vi vil ikke bare vedtage et forslag, som vi ikke kender de fulde konsekvenser af.
Det er for os at gamble med noget, der er alt for kostbart, nemlig unge menneskers liv og andre trafikanter liv.
Der skal mere viden til, før vi kan støtte en forsøgsordning.
På den baggrund skal jeg meddele, at Socialdemokraterne ikke kan støtte forslaget.
Og jeg skal hilse fra Det Radikale Venstre og sige, at de heller ikke kan støtte forslaget i den nuværende form.
Kim Christiansen (DF), 2014-01-21:
Tak for det.
Det her er et sjældent godt forslag – og derfor er vi også medforslagsstillere på det – og det er det, fordi vi gang på gang diskuterer: Hvordan vi kan gøre noget mod alle de her forfærdelige ulykker, der sker, navnlig blandt unge bilister; hvordan kan vi få de her ulykkestal ned?
Vi diskuterer det i Færdselssikkerhedskommissionen, og hver gang der er sket en forfærdelig ulykke, diskuterer vi det i pressen, og så synes alle, det er åh så forfærdeligt, og at det skal vi også have gjort noget ved politisk.
Når der så kommer et forslag, der virkelig kunne gøre noget ved det her, og hvor vi kan se af de undersøgelser, der er lavet i bl.a. Tyskland, at de dér har reduceret antallet af ulykker blandt unge bilister med 20 pct., så er det mig simpelt hen en gåde, at samtlige partier ikke står med armene oppe.
Der er selvfølgelig altid nogen, der kan være ked af, at det ikke var dem, der fik ideen, men jeg har det da i hvert fald personligt sådan, at jeg, hvis nogen herinde ud over mig selv skulle få en god idé, så gerne bakker op om den.
Og jeg er forundret over, at man fra regeringens side simpelt hen ikke siger: Det her er et rigtig godt forslag; lad os gå ind i en konstruktiv debat om at få det her udmøntet.
Det behøver måske ikke at være lige det, der står der, men vi kan diskutere, om det med 10 år er en erfaren bilist.
Er det i virkeligheden, som hr. Karsten Nonbo er inde på, alderskriteriet, der gør, at man er erfaren og kan sidde og råde en ung bilist?
Men det her vil jo give mange unge mennesker en mulighed for måske at få 300-400 køretimer, inden de bliver sluppet løs alene på vejene, hvor de måske i dag har fået 15 timer.
Og der synes regeringen åbenbart, at 15 timer er nok; så kan man købe en BMW med 200 hk, og så kan man ellers bare give den gas.
Det er jo derfor, ulykkerne sker.
Så jeg håber ligesom, tror jeg, mine medforslagsstillere på det her forslag, at vi kan få en god dialog om det i udvalgsarbejdet, så vi forhåbentlig kan få det her landet, for det er sund fornuft.
Tom Behnke (KF), 2014-01-21:
Tak for det.
Og så er vi jo også enige, for det er jo præcis det, der er formålet med et beslutningsforslag, nemlig at lægge op til at sige: Er der er politisk enighed om de her tanker?
Ja, det er der; godt, så kører vi videre, regeringen kører videre i forhold til at lave konkret lovgivning.
Det er præcis det, der er formålet med et beslutningsforslag.
Det glædelige er, at vi sådan set alle sammen – i hvert fald indtil nu – er enige om, at det her er en god idé.